Preşedintele PSD, Liviu Dragnea, a spus, luni, pe un ton ironic că Parchetul General s-ar putea autosesiza în cazul mişcării #rezist peste 20 de ani, dar deocamdată procurorii sunt ocupaţi să intimideze Jandarmeria. Afirmaţiile lui Dragnea vin după ce Adrian Ţuţuianu a spus că Parchetul General ar trebui să verifice modul în care este finanţată mişcarea #rezist şi dacă membrii acesteia consumă sau fac trafic de droguri.

„Au apărut foarte multe informaţii despre acest lucru şi cred că peste vreo 20 de ani, aşa, Parchetul General s-ar putea sesiza, dar acum are altceva de făcut, să intimideze Jandarmeria”, a spus Liviu Dragnea, răspunzând la o întrebare a jurnaliştilor.

Fostul ministru al Apărării Adrian Ţuţuianu cere Parchetului General să verifice modul în care este finanţată mişcarea #rezist şi DIICOT să vadă dacă aceştia consumă droguri sau fac trafic de droguri. Ţuţuianu a reacţionat şi faţă de evenimentul din weekend, când mai mulţi protestatari au mers după preşedintele Curţii Constituţionale, Valer Dorneanu, până la locuinţa acestuia, acuzându-l că face politica PSD.

„Parchetul General să verifice sursele de finanţare ale mişcării #rezist. Parchetul General şi DIICOT să analizeze în ce măsură aceşti membri ai acestei mişcări se fac vinovaţi de consum şi eventual trafic de droguri”, a spus Ţuţuianu.

Preşedintele asociaţiei Evoluţie în Instituţie, Cristian Dide, a proiectat sâmbătă nopatea mesajul ”Jos PSD” pe clădirea Parlamentului în timpul festivalului iMapp Bucharest, apoi a mers după preşedintele CCR, Valer Dorneanu, până la locuinţa acestuia, împreună cu alte câteva persoane care i-au reproşat acestuia că face politica PSD, după cum reiese dintr-un filmuleţ postat pe Facebook.